和李提舉山宮梅
作者：曹勛
朝代：宋

paragraphs: 客中乍喜暄風回，徐行東郭嘉惟梅。
蕭蕭千竿繚秀色，粲粲萬玉明芳蕤。
海山飛仙墮萼綠，珠璫縞袂令人疑。
須臾四山下倒景，華姿照眼無纖疵。
主人才氣世所知，意謂澹坐徒爾爲。
杯槃錯落光陸離，與客揖此玉一圍。
鏘然韻語壓鄒枚，清思徹骨歌無歸。
它時尚容嗣此賞，冠巾亂插無迎隨。